Vierde kind se liggaam gevind(Foto: @BOSBEER2006/Twitter) Die liggame van vier seuns is uit ŉ gat langs die N2 in Kaapstad in die Wes-Kaap gehaal. ŉ Noodoproep is Maandag net ná 15:00 oor die voorval ontvang, het Jermaine Carelse, woordvoerder van die brand-en-reddingsdienste in Kaapstad, gesê. Spanne van die Gugulethu- en Mitchells Plain-brandweer is na die toneel naby die N2/Borcherds Quarry-aansluiting ontbied. Beamptes en reddingswerkers is op die toneel meegedeel dat kinders in die gat geval het. Tegniese reddingspanne van die metro se nooddiens is ook na die toneel ontbied. Die liggame van twee seuns is net ná 18:00 uit die gat gehaal. Snuffelhonde is ook in die soektog ingespan en die liggaam van ŉ derde seun is net ná 21:00 uit die gat gehaal. Die liggaam van die vierde seun is net ná 02:20 Dinsdagoggend uit die gat gehaal.